הוועדה המיוחדת לפניות הציבור, כנסת 15, פרוטוקול מספר 51, 2001-07-03 11:00

אמנון כהן: אנחנו מקיימים דיון בפניות הציבור בנושא טיפולים להסרת שיער.

אמנון כהן: בתקופה האחרונה קיבלנו פניות רבות מהציבור בנושא הזה וכך גם קיבלה רשות ההסתדרות לצרכנות, שגם אליה פנו אנשים רבים.

אמנון כהן: בעקבות הכתבות והפניות, אחרי שקראנו ולמדנו, ראינו שהנושא הזה באמת פרוץ וכי בתחום הזה יש הרבה פרסום בתקשורת ובעיתונות.

אמנון כהן: נעשית עבודה כדי להראות שאפשר להסיר את השיער לצמיתות, דבר שהפך אופנתי אצל גברים ונשים.

אמנון כהן: אין לנו בעיה שיכתבו ויפרסמו דברים, אבל צריך לפרסם דברים אמיתיים ונכונים.

אמנון כהן: מסתבר שבגלל שאף גוף ממשלתי איננו אחראי על התחום הזה, הנושא פרוץ ביותר, וזה אמור לגבי הפיקוח על מכשירים בהם משתמשים, לגבי אנשי מקצוע שנותנים את השירות והטיפול, וכמובן גם לגבי המחירים כאשר המחירים הם מאוד מאוד גבוהים ותכף ניכנס לעובי הקורה ונדע כמה גובה כל חברה.

אמנון כהן: עיני אינה צרה ושכל אחד ירוויח כרצונו והציבור הוא זה שיחליט להיכן לגשת והיכן יקבל את הטיפול, אבל הפניות אומרות שעובדים על האנשים.

אמנון כהן: פנו אליי הרבה מאוד נשים שמתביישות להגיע לכאן.

אמנון כהן: הנושא מאוד חשוב להן, במיוחד שהן מרגישות שעבדו עליהן, עברו טיפולים רבים אבל הן מתביישות להגיע לכאן כי הן לא נראות טוב כתוצאה מהטיפול שעברו.

אמנון כהן: נמצא כאן אחד ה פונים, רן משה, שהוא מייצג כאן את אותם נשים וגברים.

אמנון כהן: לכן אנחנו רוצים ללמוד היום את הדברים כשהמטרה היא לראות היכן מתפרסמים פרסומים לא נכונים ואיזה גוף ממשלתי אחראי על הנושא הזה.

אמנון כהן: אין לנו בעיה אם הטיפול הוא טיפול שנותן לאנשים להרגיש טוב ונושא תוצאות, אבל הדברים צריכים להיות אמיתיים ואנשים שהם בעלי מקצוע הם אלה שייתנו את הטיפול בצורה הטובה ביותר.

אמנון כהן: ראינו לנכון לקיים את הדיון הזה כשהוא משודר בטלוויזיה כדי שאלה שלא יכלו להגיע לכאן, לפחות יוכלו לצפות בדיון באמצעות הטלוויזיה כך שיוכלו לדעת למי לפנות כי קורה שאנשים שיש להם בעיה, מתביישים לפנות.

אמנון כהן: בנוסף לכך שהם בזבזו כסף רב והם סובלים סבל גופני, הם לא יודעים לאיזה גוף ממשלתי עליהם לפנות.

אמנון כהן: אני רוצה לציין בעקבות דיון אחר שלנו בנושא קוסמטיקאי שקיימנו בוועדה לפניות הציבור, משרד הבריאות החל בהכנת טיוטת תקנות שעל פניו כשעברתי עליה היא נראית מאוד טוב.

אמנון כהן: בהזדמנות זו, בהמשך הישיבה, הייתי רוצה לשמוע מאנשי משרד הבריאות מה מעכב את הכנסת התיקונים האלה לחוק הכללי וזאת על-מנת לראות שגם מכון התקנים עורך את הבדיקות שלו מבחינה בטיחותית ומשרד הבריאות ייתן את ההנחיות שלו ויאמר מי מורשה ולמי מותר לטפל בלייזר, כשאנחנו יודעים שיש עוד דרכים רבות באמצעותן ניתן הטיפול.

אמנון כהן: אנחנו נלמד על פעולת החברות ונראה אם גוף ממשלתי כלשהו יאמר לנו מי אחראי, מה מותר ומה אסור, ואיזה גופים יכולים לטפל.

אמנון כהן: אני מקדם בברכה את נציג קופת-חולים לאומית.

אמנון כהן: קופת-חולים כללית אמנם שלחה מכתב אבל לא שלחה נציג, דבר אותו אנחנו רואים בחומרה רבה.

אמנון כהן: אני חושב שבביטוח משלים, כנראה יש גם איזושהי השתתפות בהוצאות הטיפול הזה וכאן הייתי מבקש לדעת למי ניתנים הטיפולים.

אמנון כהן: אם נציג קופת-חולים כללית לא הגיע, אולי יש לקופה מה להסתיר וחבל שהיא לא יכולה להציג את עמדתה.

אמנון כהן: גם נציג קופת-חולים מאוחדת לא הגיע לדיון.

אמנון כהן: אולי יש להם מה להסתיר ולכן הם לא הגיעו, דבר שנלמד במהלך הדיון.

אמנון כהן: כפי שציינתי, אין לי בעיה שהחברות ירוויחו אבל שייתנו את הטיפול בצורה אובייקטיבית, טובה ואמיתית.

אמנון כהן: אני רוצה שהפרסומים ישקפו את הדברים כפי שהם ולא שייווצר מצב שהחברות מפרסמות שהסרת השיער היא לצמיתות, אבל כשבאים האזרחים לחתום על חוזה אומרים נציגיהן שלא מדובר בהסרת שיער ממש אלא מדובר בדילול.

אמנון כהן: אנשים בדרך כלל לא קוראים את השורות הקטנות אלא את הפרסומת הגדולה.

אמנון כהן: אנחנו רוצים שהדברים יהיו הוגנים.

אמנון כהן: אני אתן את רשות הדיבור למר רן משה ואני בטוח שאתה יודע כי מאחוריו עומדים פונים רבים.

אמנון כהן: כל החברות שנותנות את השירותים – ואני מבין שאתה עברת בין כמה חברות – לאחר מכן יתייחסו לדברים.

משה רן: אני עברתי כמה מכונים כאשר הניסיון הראשון שלי היה בחברת נטורפיל מדיק סנטר.

משה רן: עברתי שנה וחצי של טיפולים שעלו בסביבות ה15- אלף שקלים ואז ראיתי שזה לא עוזר, למרות שהבנתי אחרי כמה חודשים שזה לא עוזר.

משה רן: יש להם אנשי שיווק חזקים שיודעים איך לשכנע.

משה רן: הם מבהירים לך שהכסף לא יוחזר לך, הם טוענים שיש אנשים שהטיפול הצליח ונמצא כאן הכתב שהכין את הכתבה וגילה שהאנשים האלה הם בעצם אנשים שעובדים בחברה עצמה.

משה רן: הם שילמו גם לרופא כדי שיאמר שהטיפול עוזר.

משה רן: אני הייתי אצל רופאה אצלם שאמרה לי בפירוש שאני אעזוב וכי אין סיכוי.

משה רן: הלכתי לאשת השיווק לומר לה שזה מה שאמרה הרופאה – אשת השיווק והרופאה היו דוברות רוסית – אבל היא נכנסה לרופאה ורשמה לה פתק ברוסית ואחרי חמש דקות פתאום הרופאה החליטה שיש ג'ל חדש שישתמשו בו וכי הוא יעזור ולא תהיה בעיה.

משה רן: יש עוד כמה מכונים שעובדים בשיטה הזו של שעווה אבל החלטתי שהשיטה הזו לא עובדת, וגם אחרי ייעוץ עם קוסמטיקאיות, החלטתי לפנות לטיפול בלייזר שאמנם הוא בסימן שאלה אבל למרות זאת החלטתי לנסות.

משה רן: אחרי הטיפול הם החליטו שאני צריך לקנות ג'ל בסכום של 400 שקל.

משה רן: אחרי ויכוחים כי רציתי להפסיק את הטיפול, הם הסכימו להוריד את המחיר לחמישים שקלים עבור טיפות כאלה שצריך למרוח על הגוף אחרי הטיפול.

משה רן: רציתי התחייבות בכתב להצלחת הטיפול, כפי שנאמר בפרסומת, אבל אמרו לי שהם לא נותנים לי התחייבות בכתב כי אני מטופל במסגרת קורס.

משה רן: כשהחלטתי לעבור את הטיפול בלייזר, בקוהירנט שראיתי שהוא באמת משפיע ואכן יש דילול, ביררתי מחירים.

משה רן: קר שירותי רפואה ולייזרטק – אני לא יודע אם זה לייזרטק 2000, אני לא זוכר בדיוק את השם אבל הם שוכנים ברמת-גן – לא מתחייבים למספר הטיפולים אלא אומרים שאני אשלם לפי טיפול פרטני.

משה רן: הם אומרים שאני אשלם עבור כל טיפול ואעבור כמה טיפולים שאני רוצה, כי יכול להיות שאחרי שני טיפולים לא ארצה בטיפולים נוספים.

משה רן: כל שבוע יוצאת שיטה חדשה ולא נראה לי שיש פיקוח על הדברים האלה.

משה רן: כל המכונים טוענים שיש להם אישור משרד הבריאות אבל לפי דעתי זה לא קיים ואין עליהם פיקוח.

משה רן: משרד הבריאות האמריקאי מדבר על הסרת שיער לטווח ארוך, והמכונים מבטיחים, בעקבות האישור האמריקאי הזה, הסרת שיער לצמיתות והמשמעות היא משמעות אחרת לגמרי.

אמנון כהן: אני רוצה לציין שמתוך הדברים אנחנו יודעים שבשוק היום קיימים קרני לייזר, אנרגיית אור, אלקטרודות וג'ל שחודר לעור.

אמנון כהן: כפי שציינת, כל שבוע או כל חודש צצות חברות חדשות ואמצעים חדשים וכולם כמובן מציינים שהאמצעים החדשים האלה הם באישור משרד הבריאות.

אמנון כהן: בהמשך אנשי משרד הבריאות יאמרו לנו איך הם מתמודדים מול התופעה הזאת.

חני מונין: בתחקיר שאני עשיתי, בהתחלה הייתי מאוד תמימה.

חני מונין: קראתי כתבות, דברתי עם מטפלים, דיברתי עם מטופלים ואחת הבעיות שראיתי היא שיש מכשירים שיותר עובדים ויש מכשירים שפחות עובדים.

חני מונין: מישהי סיפרה לי שיש מכשיר עם הבזקי אור שיש לו עוצמות שונות.

חני מונין: כלומר, יש מכשיר עם עוצמה חזקה ויש את אותו מכשיר עם עוצמה חלשה.

חני מונין: במכשיר עם העוצמה החזקה מותר רק לרופאים או לאחיות לטפל באמצעות המכשיר הזה, אבל הבעיה הגדולה היא שיש חברה שמשווקת את אותו מכשיר אלא שהוא עם עוצמה חלשה יותר לקוסמטיקאיות שהן לא מהסגל הרפואי.

חני מונין: מה שקורה הוא שהמכשיר עם העוצמות החלשות יותר הוא לא אפקטיבי ובמקרים מסוימים בטיפול בפנים, הוא אפילו יכול לגרום להחמרה במצב.

חני מונין: בתמימותי חשבתי שהבעיה היא נקודתית, בעיה של חברה מסוימת שמשווקת מוצר שלא עבר מוצר רפואי או של אנשים שמטפלים במכשירים שהם לא אמורים לטפל בהם ולכן פניתי למשרד הבריאות, למר נדב שפר, ושאלתי אותו האם המכשיר המסוים הזה – דיברתי על מכשיר ספציפי - יש לו אישור או אין לו אישור.

חני מונין: נדהמתי לגלות שהנושא פרוץ לחלוטין.

חני מונין: הבנתי שבמשרד הבריאות יש הצעת חוק אבל מכל מיני אינטרסים שונים היא לא מקודמת.

חני מונין: אני רוצה לדבר כאן היום על שני דברים.

חני מונין: האחד, לקדם את הצעת החוק כדי שיהיה רישום לכל המכשירים האלה וזה לא המכשיר היחידי שצריך אישור אלא יש עוד מכשירים רפואיים אחרים שצריכים לטפל בהם.

חני מונין: אני קוראת כאן שוב למשרד הבריאות שלפי דעתי אמור להיות אמון על כל הנושא הזה.

חני מונין: הבנתי בארצות-הברית יש מחלקות שמטפלות ובודקות את יעילות המכשירים וזה מה שצריך לעשות גם בארץ.

חני מונין: לפי דעתי הציבור לא צריך להיות שפן הניסיונות אלא גוף ממלכתי צריך לבדוק את המכשירים האלה ולדווח לציבור עד כמה הם יעילים.

חני מונין: אני לא מצפה לדיווח של מאה אחוז דיוק, אבל שלפחות נקבל אינפורמציה כלשהי.

שבתאי עזריאל: במכונים מסוימים הטיפול נעשה ללא נוכחות רופא, ללא פיקוח, ללא חיטוי, יש צנצנת ג'ל ואת אותו מקל שאתה מוצא בפנים לוקחים ומורחים עליך ואתה יודע שהשתמשו במקל הזה בלקוחה שהייתה לפניך.

שבתאי עזריאל: יש מכונים אחרים שנוהגים אחרת, לובשים כפפות סטריליות, לוקחים מקל חדש, הכל חד-פעמי, משכיבים אותך על מיטה, שמים לך סדין חדש, אבל יש מקומות שזה לא קיים.

שבתאי עזריאל: יש מקומות שהטיפול נעשה כשהלקוחה יושבת.

שבתאי עזריאל: את כל הממצאים אפשר למצוא במחקרים של אובייקטיבי ואני מאמין שאובייקטיבי הוא אחד הגורמים שהציבור התחיל להתעורר לנושא כי נעשה כאן איזשהו מחקר משווה.

יוסי ברג: רוב התלונות שהתקבלו אצלנו היו לגבי שיטת נוטראפיל, שיטה שהוזכרה כאן קודם כאשר הטענה המאוד חמורה שהועלתה הייתה בקשר לבעיות בריאותיות שהיא גורמת, בעיות של זיהום, פצעים מוגלתיים כואבים, לפעמים גם צמיחת יתר של שיער יותר נוקשה.

יוסי ברג: רוב הפונים אומרים שהשיטה בכלל לא עוזרת.

יוסי ברג: למרבית הצער הציבור, גם כשהיא לא עוזרת, אומר שהוא רוצה עוד.

יוסי ברג: כלומר, אנשים לא לומדים מהלקח.

יוסי ברג: בפרסומות הם כותבים "השקט לאחר השערה, הסרת שיער לצמיתות" כשכאן במסמך של הכנסת עצמו כתוב שאין דבר כזה, "התחייבות בכתב להצלחת הטיפול", אבל כשמגיעים אליהם אנשים, הם מבטיחים להם ואומרים להם שהכל בסדר ושיחתמו על המסמך כאשר במסמך כבר כתוב שזה בעצם רק ארבעים טיפולים ויוחזר או לא יוחזר עם כל מיני תנאים מקופחים.

יוסי ברג: מעבר לזה יש הפרות יסודיות, גם בשיטה הזו של נאטורפיל שזו רשת של חברות כאשר חלק מהן היו חברות שהתמוטטו ואנשים לא קיבלו מה שהיו אמורים לקבל ויצאו נפסדים.

יוסי ברג: אנחנו קוראים לציבור, במיוחד בנושא לא מוסדר אבל גם באופן כללי, לא להאמין לפרסומת אלא אם חותמים על חוזה, לקרוא על מה שחותמים.

יוסי ברג: מעבר לזה, כשהולכים לטיפול בנושא של גוף, בדיוק כמו שאנחנו הולכים לרופא שקיבלנו עליו המלצות, גם כשאנחנו הולכים שיתלשו לנו שערות או דיאטה או כל שירות אחר, ללכת למישהו שיש לנו עליו ממליץ משלנו.

יוסי ברג: לא להתייחס לפרסומים בעיתונים כשרואים תמונות של לפני ואחרי ורואים שם מישהו שמן ורזה וצריך להאמין שזה אותו אדם, אלא ללכת לגוף בו אנחנו בוטחים.

אמנון כהן: מי מבצע את הטיפולים בכל חברה וחברה?

אמנון כהן: הבנו שיש חברות בהן מועסקים רופאים, יש חברות בהן מועסקת קוסמטיקאית או לפעמים אחות, וזה תלוי כמובן בסוג הטיפול שניתן ללקוח.

אמנון כהן: אני מבקש שכל חברה שתתייחס תאמר איזה סוג טיפול נותנת החברה, מה השיטה הנהוגה, מי נותן את הטיפול, האם הטיפול ניתן על-ידי רופא או על-ידי קוסמטיקאית או אחות, ואם ניתן על-ידן, האם קיים רופא בשטח אתו ניתן להתייעץ.

אמנון כהן: איך אתם מתמודדים עם תלונות והאם יש פיצוי כזה או אחר במידה שנגרמים נזקים לגוף או הטיפול לא מצליח?

אמנון כהן: בנושא הזה אני מבקש שכל אחד יאמר כמה תלונות יש לו בממוצע בחודש, בשנה, כמה מהן נענות, כמה מהתלונות הן סתם תלונות קנטרניות כאלה ואחרות.

שלומי בן-אבי: אחד הדברים שאמריקן לייזר עשתה הוא פנייה למכון התקנים כדי לשאול מה דרישות מכון התקנים לתחום הפעילות הזה.

שלומי בן-אבי: הדבר היחידי שאנחנו קיבלנו מהם, הדרישה שנעשה את הנושא של האיזו 9001 או 9002, אני כבר לא זוכר.

שלומי בן-אבי: אנחנו התחלנו בתהליך ובעצם עברנו את הנושא של האיזו כשכל הסניפים קיבלו את הנושא הזה.

שלומי בן-אבי: אני פניתי למשרד הבריאות לבקש איזשהו קריטריון לגבי תחום הפעילות הזה והקריטריון שאני קיבלתי הוא בקשה לרישום מרפאה לביצוע טיפולים בהרדמה מקומית.

שלומי בן-אבי: לא היה שום קריטריון לגבי הנושא של הסרת שיער.

שלומי בן-אבי: לגבי התגים.

שלומי בן-אבי: אחד הסעיפים בתקנה של משרד הבריאות, קובץ 5993, אומר שכל רופא וכל עובד בחברה חייב להיות עם תג זיהוי עליו.

שלומי בן-אבי: אצלנו הרופאים הם עם תגים והם אכן רופאים.

שלומי בן-אבי: לגבי הציוד עצמו.

שלומי בן-אבי: אמריקן לייזר בעצם עובדת עם ציוד אחד שהוא מבית קוהירנט.

שלומי בן-אבי: יש מספר דגמים ולאמריקן לייזר יש את מספר הדגמים שיש לחברה עצמה.

שלומי בן-אבי: המכשירים האלה בעצם קיבלו את האישור של ה-FDA ויש מחקרים רבים בתחום הזה, כאשר בעצם המכשיר הזה קיבל את אישור ה-FDA להפחתת שיער תמידית.

שלומי בן-אבי: זאת אומרת, אנחנו בכל טיפול יכולים להפחית שיער בצורה תמידית.

שלומי בן-אבי: חלק מהמחקרים כאן מראים תוצאות של לפני ואחרי במסגרת ה-FDA והטווח המקסימלי שישנו כאן הוא משהו כמו 29 חודשים של לפני ואחרי.

שלומי בן-אבי: לגבי אישור משרד הבריאות.

שלומי בן-אבי: הנציג בארץ היא חברת מט-טכניקה של חברת קוהירנט פה בארץ ואני אישית דרשתי לקבל את האישור של משרד הבריאות לגבי המכשיר הזה כשהוא נכנס ארצה ואכן יש לנו אישור של רישום זמני שבעצם מתחדש אחת לתקופה והאחרון שיש לי כאן הוא בתוקף ל31- באוגוסט 2001, כאשר בעצם הייעוד הוא שאוטומטית מתווים את זה לפי הוראות היצרן והתוויות של ה-FDA.

שלומי בן-אבי: זאת אומרת, משרד הבריאות כאן בעצם נתלה ב-FDA.

שלומי בן-אבי: זאת אומרת, אם ה-FDA בדק ואישר את המכשיר, אין לי ספק שהוא לא עבר בדיקה בתוך משרד הבריאות, אבל המשרד הסתמך על ה-FDA.

שלומי בן-אבי: אני יודע שיש גם דברים רבים נוספים שמשרד הבריאות מסתמך על אישור ה-FDA.

ביאנה פליישיקר: אנחנו אחת החברות הוותיקות בשוק ופועלים כשלוש וחצי שנים.

מוניקה אלמן: הטיפול בהסרת שיער בלייזר התחיל בשנת 195 כאשר אנחנו כרופאי עור ראינו אותה – וכאן נמצאים מבכירי הדרמטולוגיים בארץ כמו דוקטור לפידות ודוקטור פם - ראינו את הבעיה כבעיה אסתטית חמורה ומתחילה עם שינויים בפרופיל הורמונלי גנטי.

מוניקה אלמן: בשנת 1995 אני הייתי חלק מצוות בינלאומי שעשה עבודה עבור ה-FDA בארבעה מרכזים בעולם כאשר החברה שייצרה את הלייזר הן תעשיות לייזר ישראל והתחלנו לעשות עבודה מסודרת עם הצלבת מידע באותם ארבעה מרכזים.

מוניקה אלמן: עשינו עבודה השוואתית לעומת אפילציה במחט, שעווה, גילוח והסרת שיער באמצעות לייזר.

מוניקה אלמן: המחקר הרב-תחומי קיבל אישור FDA בשנת 1996 כאשר אז ראינו שישנה ירידה בצמיחת השיער, כאשר יש משתנים שונים כמו למשל נשים וגברים.

מוניקה אלמן: יש כמה סוגי לייזר.

מוניקה אלמן: כלומר, הלייזר עובד בדרך כלל על עורקי גל מסוימים, כאשר שיטות שעוברות על-ידי אור וחום הן לא קרינה.

מוניקה אלמן: במהלך השנים היה מאוד חשוב ליידע שאנחנו חייבים לקחת בחשבון שהסרת שיער לצמיתות היא דבר בלתי אפשרי.

מוניקה אלמן: כלומר, אנחנו כנשים עוברות תהליך של שינויים הורמונליים כאשר בגילאים מסוימים יש לנו יותר שערות באזורים מסוימים וצריך להגיד את זה לאותם אנשים שבאים לייעוץ.

מוניקה אלמן: צריך לוודא אם המטופל מקבל תרופות ויש חשיבות לוודא את הדבר הזה טרם הטיפול.

מוניקה אלמן: אנחנו יכולים הרי לטפל גם במושתלים שיש להם בעיה אמיתית קשה של שיער, אבל צריך לברר איזה תרופות מקבלים ובאיזה ציוד עובדים.

מוניקה אלמן: בלייזר צריך לעבוד צוות מיומן, כלומר, אחיות ורופאים.

מוניקה אלמן: כמו שעובדים בחדרי ניתוח, בדיאליזה, בכירורגיה, יש אחיות מיומנות, כמו שיש אחיות שיודעות את העבודה בחדרי ניתוח, יש אחות שעובדת עם הרופא בלייזר וגם בהסרת שיער צריכה לעבוד אחות מיומנת ולא אחות כללי.

מוניקה אלמן: חייב להיות פיקוח רפואי ובדרך כלל של רופא עור משום שרופא עור יודע לטפל אם יש כוויה, ולפעמים יש כוויות אבל יש אפשרות לטפל בהן.

מוניקה אלמן: כלומר, יש גם החלטה מי נכנס לטיפול ומתי נכנסים לטיפול.

מוניקה אלמן: קשה מאוד לשער מספר טיפולים.

מוניקה אלמן: היום בשוק העולמי יש הרבה מאוד ציוד.

מוניקה אלמן: מאז 1996 ועד היום יש מספר סוגים של לייזרים.

מוניקה אלמן: הלייזרים כן עובדים, הם כן מסירים שיער, אבל אסור להשתמש במילה לצמיתות ואת זה צריך לקחת בחשבון.

מוניקה אלמן: צריך לעשות הערכה מחודשת על כל מטופל שרופא צריך לראות אותו.

מוניקה אלמן: חייבים ליידע את האוכלוסייה למי מתאים ולמי לא מתאים הלייזר והלייזר לא מתאים לכל סוגי העור.

מוניקה אלמן: הוא לא מתאים לעור כהה מדיי כי תחרות בין הצבע של העור לבין הצבע של השערה, הוא לא מתאים לשיער לבן כי הוא חסר צבע.

מוניקה אלמן: לכן חשוב מאוד המידע.

מוניקה אלמן: אסור לכתוב דברים לא אמינים בפרסום.

מוניקה אלמן: חייבים לערוך טסט על מקום קטן כי אולי הטיפול לא מתאים לאותו מטופל.

אמנון כהן: הייתי רוצה לשמוע מכם איך אתם עובדים ומה שיטת העבודה שלכם, ומה קורה אם הלקוח לא מרוצה, מה הדרכים לפיצויו.

שלמה שי: מכיוון שהנושא של צמיחת שיער הוא לא נושא של זבנג וגמרנו - זה יכול לבוא בתהליך יותר מאוחר כאשר הפסקה לכאורה במצב מסוים או התעוררות בנקודת זמן אחרת – החברה נתנה את הדעת גם על הנושא הזה של הטיפול בלקוח מעבר לנקודת הזמן העכשווית.

שלמה שי: השירות שאנחנו נותנים בנוי על-בסיס שיטה של חימום ביו-תרמי וזה לא לייזר.

שלמה שי: השיטה בעצם נותנת תשובה לדברי נציג המועצה לצרכנות כי למרות כל התלונות הציבור ממשיך להגיע לנאטורפיל.

שלמה שי: יכולות להיות תלונות על רמה כזו של שירות או על רמה כזו של החזר כספי או לא, אבל בנאטורפיל אין נזקים מבחינת נזק לגוף עבר לפצעונים, שגם זה רשום בחוזה, ולקוח לוקח בחשבון, כאשר הוא נכנס לטיפול בנאטורפיל, שייתכן מצב של פצעונים.

שלמה שי: מעבר לעניין הזה שנה לשנה הפרמיה של פוליסת הביטוח שלנו הולכת ופוחתת כי אין לנו נזקי גוף של כוויות או דברים מסוג הזה שבדרך כלל מאופיינים בשיטות אחרות.

שלמה שי: הבעיה המרכזית של נאטורפיל אתה היא מתמודדת היום, מכיוון שהיא החברה הגדולה ביותר מבחינת ההיקף של הלקוחות היא משרתת, היא אותם לקוחות שהחוזה שהם חתמו עם החברה פחות או יותר לא מגיע לנקודת הזמן הביצועית שלו כי יש איזשהו מנגנון החזר כספי שזה בעצם המנגנון הייחודי לנאטורפיל כשהיום החברות האחרות משכפלות אותו בדרך כזו או אחרת.

שלמה שי: שמענו על חברת אמריקן לייזר ועל חברות אחרות שיש להן חוזה.

שלמה שי: החוזים האלה יצאו רק עכשיו בתקופה האחרונה אבל כשהענף הזה התחיל, החברה הראשונה שחתמה חוזים היא נאטורפיל.

שלמה שי: מכיוון שנאטורפיל היא לא חברה שפועלת על-בסיס של פילנטרופיה, נקודת ההחזר הכספי היא בתום שמונה סדרות וכל סדרה מכילה חמישה טיפולים.

שלמה שי: הדברים האלה מצוינים בחוזה בפירוש.

שלמה שי: בענף הזה ישנה בעיה לא קטנה ולכן אני שמח שהוועדה מתכנסת כאן בנושא.

שלמה שי: ישנם פרסומים שאומרים שמדובר בשלושה טיפולים והשיער נעלם או כל מיני פרסומים אחרים.

שלמה שי: הלקוח מגיע לאיזושהי הבנה שיש איזושהי שיטה של זבנג וגמרנו ועם האינפורמציה הזו הוא מגיע לקבל את המידע אצלנו בחברה.

שלמה שי: מנסים להסביר לו שהשיטה מתחילה על-בסיס של חמישה טיפולים שזו סדרה ומכאן ממשיכים קדימה ומטפלים.

שלמה שי: הנקודה היא שמבחינתנו הלקוח מובטח לחלוטין כי כאשר הוא מגיע לשמונה סדרות והוא לא שבע רצון, יש לו את האפשרות לקבל שירות לצמיתות להסרת שיער וזו נקודה שהיא חשובה להדגיש אותה.

שלמה שי: בנושא של הסרת שיער בלייזר או במכשירים אחרים, יש איזשהו אפקט מסוים שבאורך זמן השיער לא צומח.

אמנון כהן: בוא נאמר שיש מצב בו התחלתם טיפול בקטע מסוים בגוף של הלקוח, הוא עבר את הסדרות האלה או את רובן אבל הוא לא מרוצה כי הוא לא רואה שום שיפור ונמאס לו לבוא וללכת ולבזבז את זמנו ואת כספו.

אמנון כהן: אם אנחנו מדברים על שמונה סדרות בנות חמישה טיפולים כל סדרה, זה אומר זמן רב.

אמנון כהן: אתה אומר שאחרי ארבעים טיפולים, אם השיער לא יוסר, הלקוח יקבל פיצוי, כן או לא.

שלמה שי: כמובן שזה מותנה בהמשך טיפול בבית כי הלקוח הרי צריך למרוח בבית חומר נוסף, וזה בנוסף לכך שזה מותנה ברצף של הטיפולים.

שלמה שי: אם אדם מקבל אצלנו ארבעים טיפולים ובמשך כל התקופה הזו הוא קנה רק קופסה אחת של אותו חומר, זה אדם שקרה לו נס שקופסה אחת הספיקה לו.

שלמה שי: אם הוא אומר שהוא עבר ארבעים טיפולים והשיטה לא עבדה, בודקים את תיקו – לכל לקוח יש תיק - ורואים אם באמת הוא קנה רק קופסה אחת של החומר האמור.

שלמה שי: הטיפול הוא טיפול שנעשה בקליניקה וטיפול בבית כשהוא מורח את החומר עליו.

שלמה שי: יש מקרים שתוך כדי הטיפול עצמו אנחנו מחליטים שהטיפול לא מתאים מסיבה כזו או אחרת ולאחר שיקול דעת של רופא החברה אנחנו עוצרים את הטיפולים.

שלמה שי: אני מניח שהמתלונן כאן לא יכול לטעון שהכריחו אותו חלילה לחתום על החוזה הזה.

אמנון כהן: אנחנו רוצים לתת לכם כלים נכונים כדי שגם הציבור יקבל את הטיפול אותו הוא מבקש ולא ירגיש שמרמים אותו כשאומרים לו שהשיער יוסר אבל השיער לא מוסר.

אמנון כהן: בנוסף לכך גם הפרסומים צריכים להיות אמיתיים וצריך לומר לציבור שמדובר בארבעים טיפולים שיכולים להימשך שלוש שנים ולכן צריך סבלנות וכמו שאתה אומר אין כאן זבנג וגמרנו.

שלמה שי: אני קורא לכל לקוח שהגיע לארבעים טיפולים או יש לו סיבה שהוא לא מרוצה, לפנות להנהלת החברה והנהלת החברה תעמיד לרשותו את כל מגוון האפשרויות לקבל את השירותים כי בסך הכל אנחנו רואים את זה כחובה שלנו.

שלמה שי: כשלקוח מטופל אצלנו במשך ארבע שנים, אותה גברת שמגיעה אלינו ארבע שנים לא צריכה ללכת לקוסמטיקאית כי היא יוצאת מהחברה חלקה.

שלמה שי: כלומר, כשהיא מגיעה לנאטורפיל ומטופלת ארבע שנים, היא פטורה מהצורך ללכת לקוסמטיקאית כי במשך ארבע שנים מטפלים בה באותו אזור והיא יוצאת חלקה.

שלמה שי: אם זה לא לשביעות רצונה, היא מרוויחה את מנגנון ההחזר הכספי.

שלמה שי: במקרה של האדון המכובד, הוא עבר 15 טיפולים וזה לא הרף של הטיפולים, אבל הוא לא היה צריך להסיר שיער בעצמו אחרי שהוא היה אצלנו.

יורם גלר: מעבדות ג'יג'י זו חברה לקוסמטיקה שמתמחית במכוני יופי וקוסמטיקה ברחבי הארץ ובעולם בכלל.

יורם גלר: אנחנו משווקים לכ6,000- קוסמטיקאיות ברחבי הארץ, ובסך הכל עם העולם לכ25- אלף מכוני יופי, קוסמטיקאיות וספא למיניהם.

יורם גלר: אנחנו משווקים ל35- מדינות.

יורם גלר: אנחנו קיימים כבר 44 שנים.

יורם גלר: אנחנו יודעים ששוק הסרת השיער הוא שוק כלכלי טוב.

יורם גלר: חיכינו ובדקנו מספר מכשירים, מאחר שידענו שלא קיים המונח לצמיתות.

יורם גלר: עד שעלינו על מכשיר שמכונה ספא-טאצ' שמיוצר על-ידי חברה ישראלית בשם רדיינסי כאשר החברה עצמה משווקת גם מכשירים כאלה לעולם הרחב.

יורם גלר: המכשיר עצמו נוסה בארץ ובעולם שנתיים וחצי לפני שאנחנו התחלנו לשווק אותו.

יורם גלר: בפרסומים שלנו אנחנו בשום פנים ואופן לא משתמשים במונח לצמיתות אלא באפשרות להגיע להעלמת שיער עד שמונים-תשעים אחוז.

יורם גלר: אני חושב שאנחנו מחזיקים ברשת מכוני היופי הגדולה ביותר בארץ, כ110- מכונים, ביניהם קוסמטיקאיות, צוות רפואי פרה-רפואי ורופאים שרכשו את המכשיר.

יורם גלר: כל הרשת הזו נמצאת בפיקוח מחמיר ביותר.

יורם גלר: מאחר שבאמת אין פיקוח ממוסד ממשלתי, אנחנו מחמירים מאוד עם המכונים, עד כדי כך שאם מישהו "יטעה" וינהג שלא לפי ההוראות שלנו, אנחנו יכולים לקחת לו את המכשיר למרות שדבר כזה לשמחתי לא קרה מעולם.

יורם גלר: בהסכם ההתקשרות שלנו עם אותו מכון מופיע סעיף, מהיום הראשון לשיווק המכשיר, שאומר כדלהלן: "בשום מקרה לא אעשה או מטעמי במכשיר שימוש כלשהו בביטוי הסרת שיער לצמיתות, לא במטבע לשון שדומה לו או שתוכנו זהה לביטוי זה, לא בכתב, לא בעל-פה ולא בפרסום".

יורם גלר: אני חושב שכאן מתחילה הצרה מול הלקוח הסופי כי הלקוח הסופי יכול להיות שקושר את כל הפרסומים ביחד בראשו ויכול להיות שזה מושלך על טיפול זה או אחר שאינו מצהיר על הדבר הזה.

ריקי מינצר: אני חושבת שחשוב שהציבור ידע שיש לבצע תיאום ציפיות עם הלקוח.

ריקי מינצר: מניסיון מצטבר במכון קר לפחות עם למעלה מאלפיים מטופלים בהסרת שיער במשך ארבע השנים האחרונות ועוד אלפי מטופלים במכונים נוספים בארץ ובחו"ל, מסתבר כי ישנם מטופלים שמראש לא ניתן להבטיח להם דבר וחצי דבר.

ריקי מינצר: שמענו את טיפולו של משה רן, אדם שמאוד רוצה להוריד שיער, כמוהו יש רבים.

ריקי מינצר: ישנם כאלה שלמרות שממליצים להם – כעצתה הטובה של דוקטור אלמן – לבצע טסט ולפעמים אפילו שני טסטים, מאוד מבקשים להתחיל את הטיפול באופן מיידי.

ריקי מינצר: אנשים כאלה, לפני ששילמו שקל אחד, חייבים לשמוע את צירוף המלים כישלון טיפולי.

ריקי מינצר: לשאלתך הספציפית אדוני היושב-ראש, היו בעבר תלונות על חוסר שביעות רצון.

ריקי מינצר: דוקטור מוניקה אלמן בוודאי תוכל לספר לכם שהמחקרים עליהם היא דיברה גרמו לחברות היצרניות בתחילת דרכן להבטיח שבשלושה-ארבעה טיפולים השיער ייעלם.

ריקי מינצר: אנו, הגופים שעוסקים בזה, וגם רונית רפאל כאן, אמרנו את ההבטחה הזאת.

ריקי מינצר: לקח בערך שנה והסתבר שלא ניתן להבטיח הבטחות כאלה ומדובר בסדרה של בין ששה לשמונה טיפולים במקרה הטוב ולעתים עשרה ו12- ולעתים שום דבר לא עוזר.

ריקי מינצר: לכן מיד סייגנו את ההבטחות.

ריקי מינצר: אותם לקוחות ששילמו עבור חבילת טיפולים עם הבטחה, קיבלו החזר מלא של כספם.

ריקי מינצר: חובה ליידע את הלקוח בכל התופעות שמתרחשות במהלך הטיפול, הצורך להיזהר משמש, הסיכון מכוויות ולהחתים אותו על טופס הסכמה רק לאחר שוידאנו שהוא הבין כל סעיף.

ריקי מינצר: החתימה על טופס הסכמה אינה יכולה להיעשות כלאחר יד.

ריקי מינצר: יושבים כאן נציגים של חברות ומכונים כמו מכון קר, מכונים מכובדים ביותר.

ריקי מינצר: מי שלא יושב אתנו כאן אלה אותן חברות שפשטו רגל במהלך ארבע שנים שאני עוסקת בתחום.

ריקי מינצר: לפחות שבע-שמונה חברות פשטו רגל לאחר שלקוחות שילמו סכומים כבדים מראש על-סמך הבטחות ומסתובבים היום ללא החזר כספי.

ריקי מינצר: הם הגיעו לדלת נעולה.

ריקי מינצר: אני מציעה לוועדה לקרוא לציבור להיזהר.

ריקי מינצר: מכון שמסרב לקבל תשלום רק עבור טיפול בודד ומחייב את הלקוח לרכוש חבילה, ממנו צריך להיזהר.

ריקי מינצר: נכון, גם מכון קר מציע עסקת חבילה למטופלים, יש אפשרות לקנות טיפול בודד או עסקת חבילה, זה כמו סיטונאות וקמעונאות וזה עניין של מחירים ומשא ומתן.

ריקי מינצר: מכון שמסרב או לא קיים באג'נדה שלו טיפול בודד, ממנו צריך להיזהר.

ריקי מינצר: אנחנו מכירים לפחות שבעה מכונים שפשטו את הרגל.

ריקי מינצר: לסיכום אני מבקשת להצטרף למחאה שהושמעה כאן.

ריקי מינצר: ישנם כאן גופים צרכניים מכובדים שעוקבים ובודקים, מקבלים תלונות ומנסים לשפר.

ריקי מינצר: גם נגד מכון קר היו תלונות ואנחנו מנסים לשפר.

ריקי מינצר: לא יתכן שיחד עם הגופים האלה ישב פה מכון שמוכר מחקרים בכסף מלא תוך הטעיית הציבור ותוך שהוא קורא לעצמו בשם אובייקטיבי עם סימן רשום.

רונית רפאל: יש הרבה אנשים שעשו טיפולים באזורים כמו רגליים, בית שחי, ידיים ועוד אזורים נוספים, שאלה נחשבים אזורים טובים לטיפול, אבל יש אזורים נוספים כמו פנים – ובמיוחד אצל בנות צעירות או אצל גברים – שם הטיפולים יהיו יותר איטיים, אבל עדיף להם לעשות טיפול של הסרת שיער בלייזר במקום שיכול לתת לו את המענה ולא יהיו הרבה כוויות או בכלל לא יהיו כוויות מאשר ללכת ולהסיר את השיער בשעווה ולשעבד את הילדה לכך או לעבור את הייסורים שכרוכים בטיפול במחט חשמלית.

רונית רפאל: אני רוצה להתייחס לנאטורפיל ולאריאל.

רונית רפאל: נאטורפיל זה טיפול בשעווה כאשר רוב המכונים כאן עוסקים בלייזר.

משה לפידות: גם בנושא של הלייזר אגב יש טכנולוגיה של ידיים ורגליים.

משה לפידות: מדובר בלייזרים בעלי אנרגיה מאוד נמוכה, כאשר נדרשים קודם למרוח איזושהי תמיסה, אינני יודע איזה, ואחר-כך יש מערך טיפול בלייזר.

משה לפידות: לדבר הזה אין שם ביסוס עובדתי או רפואי ואין על זה ספרות רפואית מבוססת.

משה לפידות: אגב, אין מכשיר לייזר יותר טוב מהאחר אלא יש התאמה של המכשיר הנכון למטופל הנכון.

משה לפידות: לגבי המטפל והכשרתו, זה הנושא השני שהוא קובע את הצלחת הטיפול.

משה לפידות: יש לי כאן הדרישות של כל המדינות בארצות-הברית באשר לטיפול בלייזר ובאשר לטיפול במחט חשמלית, רוב מדינות ארצות-הברית, לפי הפירוט שנמצא בידי, דורשות רופא בלבד או תחת פיקוח רפואי צמוד.

משה לפידות: הנושא השלישי שקובע את הצלחת הטיפול, זה המטופל עצמו והאזור שבו הוא מטופל.

משה לפידות: אנחנו מדברים כאן על הטיפולים כשק אחד, אבל יש הבדל מאוד גדול.

משה לפידות: ציינה יפה רונית רפאל שהצלחת הטיפול באזור כמו מפשעות או רגליים שונה לחלוטין מאזור כמו פנים ולא תמיד ניתן על זה הדגש המתאים.

משה לפידות: כיום המצב בשוק הוא שאם נשתמש במשל ונאמר שכל איש שרוצה יכול ללכת ולקנות אוטובוס כאשר חלק אוטובוסים אמיתיים וחלק אוטובוסים וירטואליים.

משה לפידות: כאשר קהל הנוסעים איננו מגיע ליעדו, אנחנו באים ואומרים שהאוטובוס לא בסדר.

משה לפידות: לפעמים לנהג אין כמובן שום הכשרה ולפעמים זה בכלל לא אוטובוס אלא מראה של אוטובוס.

משה לפידות: עמדת ההסתדרות הרפואית היא ברורה ביותר.

משה לפידות: צריך להקים ועדה בין-משרדית מכיוון שהקוסמטיקאיות הן גוף שנמצא תחת פיקוח של משרד העבודה והרווחה ואילו הרופאים נמצאים תחת פיקוח של משרד הבריאות.

משה לפידות: לכן צריך להקים ועדה בין-משרדית לנושא זה כאשר הוועדה תכין תקנות מתאימות ותקבע אילו הם הטיפולים המאושרים לטיפול לפי ספרות רפואית מקובלת ותקבע מי רשאי לבצע כל טיפול וטיפול.

משה לפידות: כאמור, חייב לקום פה גוף בין-משרדי ועד אז אני מייעץ לציבור לבחור לפי המוניטין של המקום בו ניתן הטיפול.

משה לפידות: אם המוניטין הוא טוב והרופא או הצוות המטפל הם בעלי ידע ורמה מתאימים, כפי שנראים למטופל או כפי שהוא מקבל המלצות, וראוי שייוועץ ברופא המטפל שלו, ברופא עור, ברופא המשפחה או כל רופא אחר, וכך יבחר לעצמו את המקום.

משה לפידות: עליו כמובן להתייחס לאספקטים כלכליים שאליהם אינני נכנס.

משה לפידות: הרשויות שלשמן התכנסנו כאן, מן הראוי היה שיכנסו ועדה כזו, ועדה בין-משרדית אשר תעשה סדר בנושא לאחר כארבע או חמש שנים בהן הנושא למעשה פרוץ לחלוטין.

אסנת לוקסנבורג: קודם כל, עלו כאן המון סוגיות והן גם נובעות מהסיבות השונות.

אסנת לוקסנבורג: חלקן נובעות באמת מפרסומת, חלקן נובעות בהיבטים אחרים שנוגעים בזה, אם זה הרישוי ומי מכשיר את אותן קוסמטיקאיות וכולי.

אסנת לוקסנבורג: אני רוצה להצטרף להבחנה בין הסוגים השונים.

אסנת לוקסנבורג: יש פה טיפולים מסוימים שאינם טיפולים רפואיים ובאופן טבעי גם אינם נמצאים תחת פיקוחו וסמכותו של משרד הבריאות ויש כאן דברים שהם רפואיים במהותם, והדוגמה שניתנה פה היא הנושא של טיפולי הלייזר.

אסנת לוקסנבורג: משרד הבריאות כרגע נמצא במצב שהוא נאבק כבר כמה שנים להעביר חקיקה.

אסנת לוקסמבורג: כאמור, משרד הבריאות פועל.

אסנת לוקסמבורג: אני שמחה שטיוטת החקיקה הגיעה אליך וכך אתה יכול לראות שבאמת עשינו עבודה רצינית והקפנו את כל הנושאים שקשורים בזה.

אסנת לוקסמבורג: כרגע אין חוק שמחייב מכשור רפואי לעבור אצלנו רישוי.

אסנת לוקסמבורג: משרד הבריאות הוציא חוזר מנכ"ל שמחייב את כלל המוסדות הרפואיים ויוצא החוצה לכל הגופים שעוסקים בתחום הרפואי ומודיע להם שהם צריכים להשתמש אך ורק בדברים שהם מכשור רשום.

אמנון כהן: הועלו כאן דברים חשובים ביותר ואני פונה לציבור ואומר לו שיש לשים לב לאותן חברות שנפתחות ונסגרות אחרי שלקחו את הכסף, חברות שכביכול מתחייבות לתת סל שירותים, ולהיזהר במקרים שחברה מסוימת אומרת שהיא נותנת רק סל שירותים ולא טיפול פרטני בודד.

אמנון כהן: בהמשך הדיון אנחנו נמצא דרכים שיאפשרו לנו מבחינת החוק ובאמצעות הקמת ועדה בין-משרדית כדי לעקוב כל הזמן עד שנמצא את הדרך הסופית כדי שהציבור לא יוטעה הן מבחינת הפרסומים, הן מבחינת הטיפולים שמקבל, והן מבחינה זו שאנשי מקצוע שעברו הכשרה מתאימה הם אלה שייתנו את הטיפול הנאה והנאות לאותם פונים שמבקשים לקבל את הטיפול.

שמעון גבאי: אני פיזיקאי ואני לא שייך לתחום החברות ולתחום בתי-החולים, ולכן אני יכול בהחלט להיות נייטרלי בגישתי לנושא הזה.

שמעון גבאי: הדוקטורט שלי היה בפיתוח לייזר כמכשיר רפואי וספר שלי על הלייזר ושימושיו ברפואה יצא לפני פחות משנה והספר כתוב בעברית ומדבר על כל הטיפולים הקוסמטיים כולל הרחקת שיער ונותן הדרכה איך למנוע נזקים נלווים שבדרך כלל נלווים להרחקת שיער ולכל הטיפולים האחרים.

שמעון גבאי: באופן בסיסי, כפי שכבר נאמר כאן, הלייזר הוא השיטה הטובה ביותר להרחקת שיער לא לצמיתות וזה בגלל האנטומיה של השערה.

שמעון גבאי: השיטה של הסרת השיער באמצעות לייזר מבוססת על-ידי פגיעה סלקטיבית של האור של הלייזר בשורש של השערה מבלי לפגוע ברקמות שמסביב לשערה.

שמעון גבאי: השאלה איך עושים את זה, כאשר זה כמו להוציא את השורש בפינצטה מבלי לפגוע בסביבתה, ומסתבר שזו חכמה מאוד מאוד לא קטנה וצריך לדעת איך לעשות זאת.

שמעון גבאי: כפי שדוקטור לפידות אמר, הדבר קודם כל תלוי בסוג הלייזר.

שמעון גבאי: ישנם לייזרים שעושים זאת ביעילות טובה, ישנם לייזרים שעושים את זה ביעילות פחות טובה, וכאן מדובר לא רק בסוג הלייזר אלא התאמת סוג הלייזר למטופל ולאנטומיה שלו.

שמעון גבאי: שורש השערה נמצא עמוק מתחת לאפידרמיס ולכן האור צריך להגיע למרחק מאוד גדול.

שמעון גבאי: חלק מהאנרגיה שלו נבלע בדרך במקומות אחרים ויכול לגרום לצלקות ולכוויות.

שמעון גבאי: כאן אני רוצה לעמוד על שני דברים עיקריים שהדוברים לא העלו.

שמעון גבאי: אנחנו מדברים על יעילות של הרחקת השיער, יעילות כזו או אחרת, וכפי שאמרתי הלייזר עושה זאת ביעילות טובה באחוזים שהזכירו קודם.

שמעון גבאי: אבל יש הרבה נזקים נלווים ואלה הם נזקים תרמיים.

שמעון גבאי: אנחנו גורמים בעצם כוויה לשורש השערה ולכן בלי בעיה ניתן לגרום לכוויה גם לסביבתה ובעיקר לאותו מלנין שנמצא באפידרמיס ויכול לגרום לנזק.

שמעון גבאי: לכן פה נכנסת המיומנות של אותו מפעיל לייזר.

שמעון גבאי: נכון, מרבית הלייזרים שמשווקים בארץ קיבלו את האישור של ה-FDA כלייזר, כמכשיר, אבל השלב הבא הוא מי מפעיל אותו והאם זה שמפעיל אותו יודע לעבוד אתו נכון.

שמעון גבאי: הלייזר הוא חרב פיפיות.

שמעון גבאי: אם משתמשים בו נכון, מקבלים תוצאות טובות, אבל אם לא משתמשים בו נכון, ישנן גברות שהלכו להוריד שערה או שתיים מהפנים ונארו עם צלקות מאוד מאוד מכוערות.

שמעון גבאי: יש צלקות כאשר רקמה נפגמת ואתם יודעים שיש צלקות שאי-אפשר להיפטר מהן.

שמעון גבאי: ישנם לייזרים אחרים שקצת משייפים ומעלימים את הצלקות, אבל צריכים לעבור טיפולים נוספים.

שמעון גבאי: איך גורמים לכך שלארץ ייכנסו רק מכשירי לייזר בטוחים.

שמעון גבאי: ישבתי בראש ועדה שמשרד העבודה מינה לנושא של תקנות חדשות של הלייזר והכשרת אנשים, מי מוסמך לעבוד עם הלייזר, ויש דוח מוכן.

שמעון גבאי: הוועדה צריכה להגיש את התקנות האלה לאישור ועדת הכנסת.

שמעון גבאי: אני מדבר על תקנות חדשות לבטיחות בעבודה עם הלייזר.

שמעון גבאי: משרד הבריאות מחכה לתקנות האלה כדי שיוכל להסתמך עליהן ולהנהיג אותן בבתי-החולים ובמרפאות האלה, מכיוון שמשרד העבודה לא אחראי על הקליניקות האלה ועל הקוסמטיקאיות.

שמעון גבאי: גם משרד המסחר והתעשייה מחכה לתקנות האלה כדי לומר במכס שמכשירים כאלה צריכים אישור של מכון התקנים.

נדב שפר: משרד הבריאות סבור שלפחות בנושא הזה אפילו אין צורך בוועדות נוספות כי כבר תאמנו את זה במידת האפשר עם משרדי הממשלה האחרים.

אירן טוביאנה: אני חושבת שלא רק המטופל הוא הקורבן בנושא של המכשור אלא גם הקוסמטיקאית שרוכשת מכשיר שאין לו שום אפקט כי זה מכשיר מאוד יקר.

אירן טוביאנה: לא צריך לשכוח שמי שמקבל את הלקוחות במקרה השיער הן בעיקר הקוסמטיקאיות.

אירן טוביאנה: הציבור הרחב בעיקר מגיע לקוסמטיקאית שהיא הגורם המכוון.

אמנון כהן: אני רוצה לסכם את הישיבה.

אמנון כהן: אני רוצה לומר שהתחלתי לחשוש ממכשיר הלייזר אותו כל אחד יכול להפעיל ועושה זאת אפילו ללא הכשרה מתאימה.

אמנון כהן: מדבריו של דוקטור שמעון גבאי הבנתי שהמכשיר יכול להיות קטלני מאוד, יכול לגרום לפגיעה בעיניים ולכוויות בעור הפנים שזה האזור בו אנשים רוצים לטפל.

אמנון כהן: אנחנו נפנה לשר הבריאות, לשר העבודה והרווחה ולשר התעשייה והמסחר שיבחנו את הנושא הזה.

אמנון כהן: אני אפנה למשרד הבריאות בבקשה לבחון את נושא החקיקה שעומדת על הפרק ויבדוק אם בתוך התקנה הזו נלקחו בחשבון כל האלמנטים שהועלו כאן בישיבת הוועדה וכל הטיפול שניתן בהסרת השיער ולאו דווקא בלייזר אלא בדרכים שונות אחרות.

אמנון כהן: כן יתבקש המשרד לבדוק את נושא הפיקוח של הכנסת מכשירים לארץ כך שתהיה תקנה מפורשת ומפורטת ולא יוכנסו המכשירים לארץ באמצעות תחבולות.

אמנון כהן: צריך להיות ברור מי יכול להפעיל את המכשיר, מבחינת סמכותו, אחריותו והכשרתו.

אמנון כהן: אני אפנה למשרד העבודה והרווחה לגבי אותן התקנות שציין דוקטור שמעון גבאי שכבר הוכנו, שהשר עם המומחים במשרדו ייתן את דעתו על כל הנושא של טיפול בלייזר, על המכשירים הנוספים גם מבחינת הכנסתם לארץ, גם מבחינת שימושם והכשרתם של המשתמשים.

אמנון כהן: אני אפנה למשרד התעשייה והמסחר שייתן את דעתו בנושא הטעיית הציבור מבחינת הפרסומים בכל אמצעי התקשורת, ברדיו, בעיתונות ובטלוויזיה.

אמנון כהן: כאן גם נכנס חוק הגנת הצרכן שמדבר על אמיתות בפרסומים.

אמנון כהן: אני כמובן רוצה להודות לכל החברים שהגיעו לכאן, במיוחד למשה רן.

אמנון כהן: אני חושב שהעלית את הנושא בצורה המכובדת ביותר ואני בטוח שהציבור שמע ומכאן והלאה ידע יותר.

אמנון כהן: אני מבין שמר עזריאל רוצה לומר משהו.

אמנון כהן: מבחינתי אני נועל את הדיון.

אמנון כהן: אתמול התקשרו אליי ואמרו לי שאתה מבקש להגיע לישיבה ואכן, מאחר שזה לטובת הציבור, אישרתי את הגעתך.

שבתאי עזריאל: הפיקוח לא יכול להיעשות בתנאים שהוא נעשה היום.

שבתאי עזריאל: אין היום גוף צרכנים לא תלוי שפועל באופן אובייקטיבי.